  Виталий Пронин Гурт удысъя но сиён-юонъя министерстволэн ивортэмезъя, та дырлы 61 процентэз юос киземын.Кизёнзэс йылпумъязы ни Вавож, Алнаш но Можга ёросъёс. Бере кылё Яр ёрос - чакламезлэсь 5 процентэз киземын, Красногорск ёрос - 7 процентэз, Глаз ёрос - 12 процентэз. Турын шаплы кизё алнашъёс, можгаос но пичи пургаос. Та ёросъёсын турын 4 сюрс гектарлэсь ятыр киземын ини. 864 гектар картош мерттэмын. Со пӧлысь 646 гектарез - Вавож ёросын. Мытэмын ни «кыкетӥ нянез» мерттон Дэри, Пичи Пурга но Можга ёросъёсын. Огъя бусы ужъёс радъясько кылем арын сяменгес ик.Бусы ужъёс йылпумъясько ни Пичи Пурга ёросын но. Татын киземын 47 сюрс гектар муос, та пӧлысь 23 сюрс гектарез - юос, 24 сюрс гектарез - пудо сиёнлы мынӥсь культураос, 125 гектарез - бакча сиёнъёс, 140 гектарез - картош. Бусы ужъёсты ӝог ортчытыны юрттӥз на кын улэ кизён но. Сӥзьыл та уж быдэстэмын вал 6 сюрс 624 гектар вылын.Меӵак кизён амалэн туэ умой ужазы «Норьинское», УАССР-лы 10 ар нимо, «Малопургинский» хозяйствоосын. Муэз дасяны планъя чакламын вал 6 нунал ӵоже, нош кизёнэз йылпумъяны - 8-10 нунал ӵоже. План быдэстэмын. Бусыосын ужазы 75 агрегатъёс. Нырысь ик ужъёс мытэмын вал «Первый Май» но «Восход» СПК-осын.«Восходысь» механизатор Виктор Кузьмин шуэ:- Валаса ик ӧй вутты, кызьы ортчизы та кысык нуналъёс. Кидыс дыраз вутто, бусыын ик нуназе но ӝыт сюдылӥзы, тӥяськонъёс ӧз луылэ. Кулэ дыръя зорылӥз, кулэ дыръя пӧсь улӥз. Тани таиз берпуметӥез бусымы. Отчы кизёмы йыды. Эшъёсы-юрттӥсьёсы - Павел Алексеев, Михаил Ильин, Геннадий Романов. Тысь ворттэ Владимир Захаров, солы юрттэ Павел Семёнов.Иван Аркашев.  